
Paziņojums masu medijiem
31.07.2026.

Pēdējos 12 mēnešos OCTA atlīdzībās izmaksāti 84,5 miljoni EUR

[bookmark: _Hlk109640824]Pēdējo 12 mēnešu laikā (01.07.2025. – 30.06.2026.) apdrošināšanas sabiedrības un Latvijas Transportlīdzekļu apdrošinātāju birojs (turpmāk- LTAB) kopā pieņēmuši lēmumus par OCTA atlīdzību izmaksu 84,5 miljonu EUR apmērā, kas ir par 13,5% vairāk nekā gadu iepriekš. Tāpat, jau divpadsmit gadus pēc kārtas, turpina pieaugt arī vidējās OCTA atlīdzības lielums. 

Saskaņā ar LTAB datiem vidējā OCTA atlīdzība šobrīd sasniedz 1811 eiro. “OCTA vidējās atlīdzības pieaugums galvenokārt saistīts ar inflāciju, kā arī ar auto remonta, būvniecības, medicīnas un rehabilitācijas pakalpojumu cenu kāpumu,” stāsta LTAB valdes priekšsēdētājs Jānis Abāšins.

Pēdējā gada laikā apdrošinātājiem pieteikti 39740 ceļu satiksmes negadījumi (turpmāk – CSNg), kas ir par 10,1% vairāk nekā iepriekšējā periodā. Lielākā daļa negadījumu - 73,6% fiksēti ar saskaņoto paziņojumu, bet 26,4% - ar Valsts policijas protokolu. Gandrīz 93 % CSNg notikuši Latvijā, bet nedaudz vairāk nekā 7 % - ārvalstīs (visvairāk Vācijā, Lietuvā un Igaunijā).

“Pozitīva tendence ir tā, ka samazinās negadījumu skaits, kuros iesaistīti neapdrošināti transportlīdzekļi. Ja 2022.–2023. gadā tie veidoja 0,87% no visiem gadījumiem, tad pēdējos 12 mēnešos – 0,54%. Šo uzlabojumu veicina gan pieaugošais radaru skaits uz ceļiem, gan LTAB informatīvās kampaņas par OCTA nozīmi,” informē LTAB valdes priekšsēdētājs.

Apdrošināšanas sabiedrības un LTAB pēdējos 12 mēnešos kopā pieņēmuši lēmumus par OCTA atlīdzību izmaksu 84,5 miljonu EUR apmērā. Visvairāk apdrošinātāji atlīdzinājuši nodarītos zaudējumus transportlīdzeklim (74,8%), cietušajām personām (10,4%) un valsts, pašvaldību iestādēm par CSNg cietušo ārstēšanu, uzturēšanu ārstniecības iestādēs, kā arī izmaksātajiem pabalstiem (6,4%).

OCTA apdrošināšana sedz ne tikai transportlīdzekļu bojājumus. Tā kompensē arī izdevumus par cietušo personu ārstēšanu un rehabilitāciju, neatliekamo medicīnisko palīdzību, uzturēšanos slimnīcā, kā arī citus ar veselības atjaunošanu saistītus izdevumus. Papildus tiek segti arī valsts un pašvaldību izdevumi, piemēram, slimības lapas, pensijas, pabalsti, apbedīšanas izmaksas, tehnisko palīglīdzekļu iegāde vai īre, kā arī bojājumi ceļiem, ēkām un videi.

1997. gadā Latvijā tika ieviesta OCTA sistēma. Tiesības veikt OCTA apdrošināšanu Latvijā ir AAS “Balta”, AAS “Baltijas Apdrošināšanas Nams”, AAS “BTA Baltic Insurance Company”, “Compensa Vienna Insurance Group” ADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Swedbank P&C Insurance” AS Latvijas filiāle un «Balcia Insurance» SE.
Papildus informācija
LTAB sabiedrisko attiecību konsultants Gints Lazdiņš

